সাকিরা বিবি। বছর পঁয়ত্রিশের এই মহিলা সম্প্রতি বাংলা, বিহার ও ঝাড়খণ্ড পুলিশের মাথাব্যথার কারণ হয়ে দাঁড়িয়েছিল। নিজের উদ্যোগে দল তৈরি করে এই মহিলা একের পর এক ডাকাতি চালাচ্ছিল। রবিবার রাতে উত্তর দিনাজপুর জেলার ইসলামপুর থানার মাটিকুন্ডা থেকে এই ডাকাতরানিকে পুলিশ তার দলের তিন সদস্য-সহ গ্রেফতার করে।
এই গ্রেফতারের খবর পেয়েই বিহার ও ঝাড়খণ্ড থেকে পুলিশের বিশেষ দল ইসলামপুরে এসে জেলা পুলিশের সঙ্গে ম্যারাথন জেরা শুরু করেছে। ডাকাতরানি সাকিরাকে জেরা করে তাদের অপারেশনের ধরন জানতে পেরে পুলিশ কর্তারা বিস্মিত।
পুলিশসূত্রে জানা গিয়েছে, চলতি বছরের ২ ফেব্রুয়ারি মূর্শিদাবাদের পাকুড় এলাকায় এক ব্যবসায়ীর বাড়িতে ডাকাতির অভিযোগে পুলিশ ৩ জনকে গ্রেফতার করে। তাদের জেরা করে জানা যায়, ওই দলে আরও চার সদস্য রয়েছে। সাকিরা বিবি নামে এক মহিলা এই দলটি পরিচালনা করে। পুলিশ ডাকাতরানির মোবাইল টাওয়ার লোকেশন কাজে লাগিয়ে সোমবার ভোর রাতে ইসলামপুরের মাটিকুন্ডা এলাকার একটি বাড়িতে হানা দিয়ে ডাকাতরানি ও দলের বাকি তিন সদস্যকে গ্রেফতার করে।
সাকিরা বিবিকে জেরা করে পুলিশ জানতে পেরেছে, তার স্বামী আবদুল কাশেম ও তার পাঁচ সঙ্গীকে নিয়ে বেশ কয়েক মাস আগে ওই মহিলা এই দল তৈরী করে। বাংলা ও হিন্দিতে স্বচ্ছন্দ ওই মহিলা ভাষাগত সুবিধে পাওয়ার জন্য উত্তর দিনাজপুর জেলা ও সংলগ্ন বিহার ও ঝাড়খণ্ড এলাকাকে বেছে নেয়। 

সাকিরা বিবি।
জানা গিয়েছে, কোনও জায়গায় অপারেশন করার আগে ওই মহিলা তার স্বামীকে নিয়ে কাছাকাছি বস্তি এলাকায় ন্যূনতম টাকায় ঘর ভাড়া নিত। তার স্বামীকে প্লাস্টিকের খেলনা বিক্রির ফেরিওয়ালা সাজিয়ে প্রথমে এলাকায় টহল দেওয়ানো হতো। খেলনা বিক্রি করার সুযোগে বাড়ির বাচ্চাদের হাত করে প্রাথমিক ভাবে বাড়িগুলির মধ্যে যে কোনও একটি বাড়িতে পরিচারিকার কাজ নিত সাকিরা। এই ভাবে বাড়ির অন্দরমহলে পরিবারের সদস্য সংখ্যা, বাড়িতে ঢোকা ও বের হওয়ার রাস্তা সম্পর্কে বিস্তারিত তথ্য জানার পরেই এক রাতে দলের বাকি সদস্যদের নিয়ে ডাকাতি করা হত। সন্দেহ থেকে বাঁচতে অপারেশনের পরে কিছু দিন ওই মহিলা ওই বাড়িতেই কাজ করত। 
২০১৬ সালের ডিসেম্বর মাসের শুরুতে ইসলামপুরের গ্যান্দাবাড়ি এলাকায় এক পুলিশ কনস্টেবলের বাড়িতে দলটি ডাকাতি করে। এর পরে ঝাড়খণ্ডের রাজমহন, সুলতানগঞ্জে দুই ব্যবসায়ীর বাড়িতে দলটি অপারেশন করে। এর পাশাপাশি মালদহের কালিয়াচক, শিলিগুড়ির দেবীডাঙা এলাকাতেও ডাকাতি করে। ২৪ ডিসেম্বর পাকুড়ে দলটি শেষ অপারেশন করে আবার ইসলামপুর এলাকাতে ঘাঁটি গাড়ে পরবর্তী অপারেশনের উদ্যেশ্যে। প্রতিটি অপারেশনেই ওই মহিলা পুরুষ সেজে হাতে গ্লাভস পরে নিজে নেতৃত্ব দিত। জেরায় সে স্বীকার করেছে, তার বাড়ি বাংলাদেশে। বাংলা, বিহার ও ঝাড়খণ্ড মিলিয়ে ওই মহিলা ১১টি ডাকাতির ঘটনায় অভিযুক্ত।